༄༅། །ཆོས་ལ་འཇུག་པའི་སྒོ་ཞེས་བྱའི་བསྟན་བཅོས་བཞུགས།
༄༅༅། །ཨོཾ་སྭསྟི་སིདྡྷི་རསྟུ། སྣ་ཚོགས་རབ་བཀྲ་དངོས་རྣམས་དེ་ཁོ་ན། །མཁའ་མཉམ་
སྒྱུ་འདྲ་སྙིང་པོ་མེད་མཁྱེན་ནས། །དེ་མ་རྟོགས་ལ་ཐུགས་རྗེས་ལམ་གསུངས་པ། །ཐུབ་
དབང་མཆོག་ལ་མགོ་བོས་ཕྱག་འཚལ་ལོ། །མ་ངེས་གཞུག་དང་ངེས་རྣམས་སྤྲོ་བྱ་དང་། །
རང་བློ་འཕེལ་ཕྱིར་ཆོས་ལ་འཇུག་པའི་སྒོ། །བཀའ་དང་བསྟན་བཅོས་བླ་མ་བརྒྱུད་གྱུར་
པའི། །མན་ངག་ལ་བརྟེན་ཅི་ནུས་བརྗོད་པར་བགྱི། །མཁས་པ་རྣམས་ཀྱིས་གཞན་དང་
གཞན་དག་ཏུ། །སོ་སོའམ་བསྡུས་ཏེ་གསལ་བར་གསུངས་མོད་ཀྱི། །བདག་གཞན་དོན་ཕྱིར་
མཁའ་ལྡིང་འཕུར་གྱུར་ཀྱང་། །དོན་ལ་འབད་ཕྱིར་བུང་བའང་བློ་གྲོས་སྤྲོ། །དད་རྗེས་
འབྲང་ངམ་ཡང་ན་བློ་གསུམ་གྱི། །བསྲེག་བཅད་བདར་བཞིན་སྐྱོན་གསུམ་སྤོང་བྱེད་པའི། །
རིག་པའི་མིག་ཅན་ཕྱོགས་ལྷུང་སྤངས་པའི་བློས། །ལེགས་དཔྱད་འདི་ལ་རྣ་བ་བླགས་ཏེ་
ཉོན། །སྡོམ་ནི། རང་བཞིན་དང་ནི་དགོས་པ་དང་། །དབྱེ་བ་དང་ནི་སྤྱིར་འགྲོ་ཡིན། །བྱེ་
བྲག་ལ་ནི་རྣམ་པ་ལྔ། །གཉིས་ལས་བརྒྱད་ནི་འཇུག་པའི་སྒོ། །གཞན་ལ་ཕན་པར་འདོད་
པ་རྣམས་ཀྱིས་ཆོས་ལ་འཇུག་པའི་གཏམ་འདི་དག་བརྗོད་པར་བྱ་སྟེ། འདི་སྐད་དུ། གང་
ཞིག་འདྲི་ཞིང་དགེ་སློང་ལེགས་པར་འོངས། །སྟན་ཡང་གདིང་ཞིང་ཚུར་ཤོག་འདུག་པར་
གྱིས། །མི་རྙེད་པ་ནི་རབ་དཀོན་རྙེད་གྱུར་ན། །གཅིག་ལ་གཅིག་ནི་ཆོས་ཀྱི་གཏམ་ཡང་
བྱ། །ཞེས་གསུངས་སོ། །དེ་ཡང་ཆོས་ཀྱི་གཏམ་བྱ་མོད། ཆོས་ཞེས་བྱ་བ་འདི་ཅི་ཞེས་རྣམ་
པར་རྟོག་པར་གྱུར་ན། སྤྱིར་ཆོས་ཞེས་བྱ་བའི་སྒྲ་ནི་རྣམ་གྲངས་དུ་མ་ལ་འཇུག་སྟེ། ཆོས་
- 480 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་འབུམ།
ནི་ཤེས་བྱ་ལམ་དང་ནི། །མྱ་ངན་འདས་དང་ཡིད་ཀྱི་ཡུལ། །བསོད་ནམས་ཚེ་དང་གསུང་
རབ་དང་། །འབྱུང་འགྱུར་ངེས་དང་ཆོས་ལུགས་ལའོ། །ཞེས་བཅུ་ལ་འཇུག་པ་ལས། འདིར་
ཆོས་ལུགས་ཀྱི་གཏམ་བྱའོ། །ཆོས་ལུགས་ཞེས་བྱ་བ་ཅི་ཞེ་ན། རང་རང་གི་ཐབས་དང་
ཐབས་ལས་བྱུང་བའི་རྣམ་པར་བཞག་པའི་གཞུང་ལུགས་ཏེ། དེ་ནི་དེ་ལ་བློ་འཆོས་པའི་
ཕྱིར་རམ། བློ་འདུལ་བར་བྱེད་པའི་ཕྱིར་ཆོས་ཞེས་བྱའོ། །ཆོས་ཞེས་བྱ་བ་དེ་ཡིན་མོད
ཐབས་དང་ཐབས་ལས་བྱུང་བ་དེའི་རྣམ་པར་བཞག་པ་དེ་རང་གིས་ཅི་ཞིག་བྱ། འདི་ལ་
དགོས་པ་མེད་དོ་སྙམ་ན། དགོས་པ་ཡོད་དེ་སེམས་ཅན་གྱི་ཕུང་པོ་བསམ་གྱིས་མི་ཁྱབ་
པ་ཐམས་ཅད་ཀྱང་བདེ་བ་འདོད་ཅིང་སྡུག་བསྔལ་མི་འདོད་པར་མཚུངས་ཏེ། ཇི་སྐད་
དུ། འདི་ལྟར་བདག་དང་གཞན་དག་ཀྱང་། །སྡུག་བསྔལ་མི་འདོད་མཚུངས་པ་དང་། །
བདེ་བ་འདོད་དུ་མཚུངས་པས་ན། །བདག་དང་བྱེ་བྲག་ཅི་ཞིག་ཡོད། །ཅེས་གསུངས་སོ། །
དེ་ལྟར་བདེན་མོད་ཀྱང་བདེ་བ་ཐོབ་པ་ཉིད་ལ་གཞུང་ལུགས་ཀྱིས་ཅི་ཞིག་བྱ་སྙམ་ན།
དགོས་པ་ཡོད་དེ། ཐབས་མེད་པའི་འབྲས་བུ་འདོད་པ་ཙམ་གྱིས་འབྲས་བུ་མི་འཐོབ་སྟེ།
དུས་ཚོད་དང་ཆུ་ལུད་ལ་སོགས་པའི་དྲོད་ཚོད་མི་ཤེས་པར་ལོ་ཏོག་ཕུན་སུམ་ཚོགས་པ་
མི་འབྱུང་བ་བཞིན་ནོ། །དེས་ན་འབྲས་བུ་དེ་ཐོབ་པར་བྱེད་པའི་ཐབས་ཀྱི་རྣམ་པར་བཞག་
པ་ཤེས་དགོས་སོ། །གལ་ཏེ་གཞུང་ལུགས་དེ་ལ་གཅིག་ཁོ་ནའམ་དབྱེ་བ་ཡོད་སྙམ་ན། དབྱེ་
བ་ཡོད་དེ། ཇི་ལྟར་དབྱེ་སྙམ་ན་བཞི་སྟེ། གང་ཟག་གི་སྒོ་ནས་དབྱེ་བ་དང་། མཐར་ཐུག་
གི་འབྲས་བུའི་སྒོ་ནས་དབྱེ་བ་དང་། སྟོན་པའི་སྒོ་ནས་དབྱེ་བ་དང་། ཆོས་རང་གི་ངོ་
བོའི་སྒོ་ནས་དབྱེ་བའོ། །དང་པོ་ནི་རྣམ་པ་གསུམ་སྟེ། སྲིད་པར་འདོད་པ་དང་། སྲིད་པ་
དང་བྲལ་བར་འདོད་པ་དང་། དེ་གཉིས་ཀ་མངོན་པར་མི་འདོད་པའོ། །ཇི་སྐད་དུ།
འཕགས་པས་ཀྱང་། བྱིས་པ་རྣམས་ནི་གཟུགས་ལ་ཞེན། །བར་མ་རྣམས་ནི་ཆགས་བྲལ་
- 481 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཏ༽
འགྱུར། །མཁས་པ་རྣམས་ཀྱིས་གཟུགས་ཀྱི་ནི། །རང་བཞིན་ཤེས་ནས་རྣམ་པར་གྲོལ། །ཞེས་
གསུངས་ཏེ། སེམས་ཅན་གྱི་ཁམས་ན་སེམས་ཅན་འདི་གསུམ་དུ་ངེས་སོ། །དེ་ལ་སྲིད་
པར་འདོད་པ་ནི་གཉིས་ཏེ། ཐར་པའི་ལམ་དང་ཞེ་འགྲས་པ་འཁོར་བ་ཉིད་ཁོ་ནར་འདོད་
པ་དང་། ཞེ་འགྲས་པ་མེད་ཀྱང་མ་ངེས་ཏེ། ལམ་ལ་སྡང་བས་སྲིད་པར་འདོད་པའི་གང་
ཟག་གོ །དེ་དག་ནི་འཇིག་རྟེན་རྒྱང་འཕེན་པ་ལ་སོགས་པ་རྣམ་པ་མང་པོའི་མུ་སྟེགས་
པ་དང་། གྲུབ་པའི་མཐས་བློ་མ་བསྒྱུར་བའི་ལུགས་ཀྱི་བསྟན་བཅོས་ལ་གནས་པ་དང་།
བློ་བསྒྱུར་བ་ཆོས་འདི་པ་ཉིད་ཀྱང་བློ་ཕྱིན་ཅི་ལོག་ཏུ་གྱུར་པ་ཁ་ཅིག་གོ །དེ་དག་གིས་
ཀྱང་རང་གི་འདོད་པའི་དོན་ཅི་རིགས་པ་མངོན་པར་བསྒྲུབ་པར་བྱེད་དོ། །སྲིད་པ་དང་
བྲལ་བར་འདོད་པ་ནི་གཉིས་ཏེ། ཐབས་མ་ཡིན་པ་ལ་ཞུགས་པ་དང་། ཐབས་ལ་ཞུགས་
པའོ། །དང་པོ་ནི་ཆོས་འདི་ལས་ཕྱི་རོལ་དུ་གྱུར་པ་ཙ་ར་ཀ་དང་། ཀུན་ཏུ་རྒྱུ་དང་། གཅེར
བུ་ལ་སོགས་པ་རྣམ་པ་དུ་མའི་མུ་སྟེགས་དང་། ཆོས་འདི་པ་ཉིད་ཀྱང་དོན་དམ་པ་ཉིད་
ལ་མི་མོས་པ་སྟེ། གང་ཞིག་སྤངས་ཀྱང་སྡིག་གྲོགས་བསྟེན་པས་སངས་རྒྱས་ངན་སེམས་
ལྡན་གྱུར་དང་། །ཕ་མ་དགྲ་བཅོམ་གསོད་ཅིང་མཆོག་ཚོགས་དབྱེ་དང་བྱ་བ་མིན་བྱེད་
པ། །དེས་ཀྱང་ཆོས་ཉིད་ངེས་པར་བསམས་ན་མྱུར་དུ་དེ་ལས་ཐར་འགྱུར་གྱིས། །གང་གི་
ཡིད་ནི་ཆོས་ལ་སྡང་པ་དེ་ལ་ཐར་པ་ག་ལ་ཡོད། །ཅེས་རྒྱུད་བླ་མ་ལས་ཀྱང་གསུངས་ལ།
བཅོམ་ལྡན་འདས་ཀྱིས་སྟོང་པ་ཉིད་ལ་མི་མོས་པ་ནི་མུ་སྟེགས་ཉིད་དང་ཁྱད་པར་མེད་
དོ། །ཞེས་གསུངས་སོ། །ཐབས་ལ་ཞུགས་པ་ལ་གཉིས་ཏེ། ཉན་ཐོས་ཀྱི་ཐེག་པ་དང་མཐུན་
པར་ཡང་དག་པར་ཞུགས་པ་དང་། རང་སངས་རྒྱས་ཀྱི་ཐེག་པ་དང་མཐུན་པར་ཡང་
དག་པར་ཞུགས་པའོ། །དེ་གཉིས་ཀ་མངོན་པར་མི་འདོད་པ་ནི། ཐེག་པ་ཆེན་པོ་ལ་ཡང་
དག་པར་ཞུགས་པ་མཆོག་ཏུ་དབང་པོ་རྣོ་བའི་སེམས་ཅན་ཏེ། གང་དག་འདོད་ཆེན་
- 482 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་འབུམ།
བཞིན་དུ་འཁོར་བ་ཡང་མི་འདོད་ཅིང་། མུ་སྟེགས་བཞིན་ཐབས་མ་ཡིན་པ་ལའང་མ་
ཞུགས་ལ། ཉན་རང་བཞིན་ཐབས་དང་ལྡན་པར་རྟོགས་པའང་མ་ཡིན་ཏེ། འོན་ཀྱང་
འཁོར་བ་དང་མྱ་ངན་ལས་འདས་པ་མཉམ་པ་ཉིད་ཐོབ་པའི་ལམ་དུ་ཞུགས་པ་སྟེ། རྩ་
བ་ཡོངས་སུ་དག་པར་གྱུར་པ་ཡིན་ནོ། །དེ་ལྟར་ན་སེམས་ཅན་གྱི་བསམ་པ་གསུམ་གྱིས་
འབྲས་བུ་གསུམ་དུ་འདོད་པའི་ཐབས་ལམ་གསུམ་དུ་དབྱེ་བའོ། །དེ་སྐད་དུ་ཐེག་པ་ཆེན་
པོ་རྒྱུད་བླ་མ་ལས་ཀྱང་གསུངས་སོ། །ཡང་ལམ་གསུམ་སྟེ། འདོད་ཆེན་པ་ནི་ལོག་པ་ཉིད་
དུ་ངེས་པ་ཡིན་ལ། ཐབས་མ་ཡིན་པ་ལ་ཞུགས་པ་ནི་མ་ངེས་པ་ཡིན་ལ། ཐབས་ལ་ཞུགས་
པ་དང་། གཉིས་ཀ་མི་འདོད་པ་ནི་ཡང་དག་པར་ངེས་པའི་སེམས་ཅན་གྱི་ཕུང་པོ་ཞེས
བྱ་སྟེ། དེ་དག་གི་ལམ་གསུམ་ཡང་དེ་བཞིན་ནོ། །གཉིས་པ་མཐར་ཐུག་གི་འབྲས་བུའི་
སྒོ་ནས་ནི་གཉིས་སུ་འགྱུར་ཏེ། འདོད་ཆེན་པ་དང་། ཐབས་མ་ཡིན་པའི་ལམ་ལ་ཞུགས་
པའི་ལམ་ནི། དེ་དག་གིས་བདེ་བ་བསྐྱེད་པ་དང་། སྲིད་པ་དང་བྲལ་བར་བྱེད་པ་ལྟར་
སྣང་ཡང་། གཏན་དུ་བའི་ཐབས་མ་ཡིན་པས་འཁོར་བར་འཁོར་ཞིང་སྐྱེ་བས་འཁོར་
བའི་ལམ་ཡིན་ལ། གཞན་ནི་མྱ་ངན་ལས་འདས་པའི་ལམ་ཡིན་ནོ། །སྔ་མ་འདོད་ཆེན་
པའི་ཐབས་ཀྱིས་གཏན་དུ་བའི་བདེ་བ་ཇི་ལྟར་མི་བསྐྱེད་སྙམ་ན། སྡུག་བསྔལ་གྱི་རྒྱུ་མི་
ཤེས་ཤིང་འབྲས་བུ་སྤང་བ་ལ་འབད་པ་ཉིད་ཀྱིས་ཏེ། བྱང་ཆུབ་སེམས་དཔའི་སྡེ་སྣོད་
ལས་ཀྱང་། བྱིས་པ་ཀུན་ཏུ་བསྲུང་བའི་ཕྱིར། །དབྱིག་པ་དང་ནི་མཚོན་འདེབས་ཤིང་། །
སྡིག་པ་ཐམས་ཅད་བྱེད་པས་ན། །དེ་ལ་སྡུག་བསྔལ་འཕེལ་བར་འགྱུར། །ཞེས་གསུངས་
པ་དང་། སྤྱོད་པ་ལ་འཇུག་པ་ལས་ཀྱང་། སྡུག་བསྔལ་འདོར་འདོད་སེམས་ཡོད་ཀྱང་། །
སྡུག་བསྔལ་ཉིད་ལ་མངོན་པར་རྒྱུག །བདེ་བ་འདོད་ཀྱང་གཏི་མུག་པས། །རང་གི་བདེ་
བ་དགྲ་ལྟར་འཇོམས། །ཞེས་གསུངས་སོ། །དེ་བས་ན་སྡུག་བསྔལ་སྤང་བར་འདོད་ཀྱང་
- 483 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཏ༽
སྡུག་བསྔལ་གྱི་རྒྱུ་མི་ཤེས་པས། སྡུག་བསྔལ་བར་འཁོར་རོ། །རྒྱུ་དེ་ཉིད་ཀྱང་ཉེར་ལེན་གྱི་
ཕུང་པོ་ལྔར་བདག་ཏུ་འཛིན་པ་སྟེ། དེ་ཇི་སྲིད་མ་བྲལ་བ་དེ་སྲིད་དུ་འཁོར་ཏེ། རིན་
ཆེན་ཕྲེང་བ་ལས། ཇི་སྲིད་ང་ཡི་ཕུང་པོར་འཛིན། །དེ་སྲིད་དུ་ནི་ང་སྙམ་སྟེ། །ང་རུ་འཛིན་
པ་ཡོད་གྱུར་པ། །དེ་ལས་ལས་དང་སྐྱེ་བ་ཡིན། །ཞེས་པ་དང་། རིགས་པ་དྲུག་ཅུ་པ་ལས་
ཀྱང་། །མ་རིག་རྐྱེན་གྱིས་འཇིག་རྟེན་ཞེས། །གང་ཕྱིར་རྫོགས་པའི་སངས་རྒྱས་གསུང་། །
དེ་ཕྱིར་འཇིག་རྟེན་འདི་ཡང་ནི། །རྣམ་པར་རྟོག་པས་ཅིས་མི་འཐད། །ཅེས་སོ། །དེ་བས་
སྟོང་པ་ཉིད་དང་བྲལ་བས་ན། རེ་ཞིག་དམིགས་པ་དང་བྲལ་བ་ཡང་སྐྱེ་སྟེ། ཇི་སྐད་དུ།
སྟོང་པ་ཉིད་དང་བྲལ་བའི་སེམས། །འགའ་ཞིག་ལ་ནི་བརྟེན་ནས་སུ། །འགག་པ་སླར་
ཡང་སྐྱེ་འགྱུར་ཏེ། །འདུ་ཤེས་མེད་པའི་སྙོམས་འཇུག་བཞིན། །ཞེས་གསུངས་སོ། །དེ་བས་
ན་དེ་དག་འཁོར་བའི་ལམ་སྟེ། རྒྱ་ཆེར་རོལ་པ་ལས། སྲིད་སྲེད་མ་རིག་དབང་གིས་སྐྱེ་བོ་
རྣམས། །མི་དང་ལྷ་གནས་ངན་སོང་རྣམ་གསུམ་པོ། །འགྲོ་བ་ལྔ་པོ་རྣམས་སུ་མི་མཁས་
འཁོར། །དཔེར་ན་རྫ་མཁན་འཕང་ལོ་འཁོར་བ་བཞིན། ། སྲིད་གསུམ་རྒ་དང་ནད་ཀྱིས་
སྡུག་བསྔལ་བར། །འཆི་མེད་རབ་འབར་འདི་ན་མགོན་མེད་པར། །སྲིད་ལས་བྱུང་ལ་
གྲོལ་བ་རྟག་ཏུ་རྨོངས། །བུམ་པར་ཆུད་པའི་བུང་བ་འཁོར་བ་བཞིན། །ཞེས་གསུངས་ཏེ།
དེས་ན་ལམ་དེ་དག་གི་ནི་མཐར་ཐུག་འཁོར་བའི་ལམ་ཡིན་ནོ། །ཐབས་ལ་ཞུགས་པ་
དང་གཉིས་ཀ་མི་འདོད་པའི་ལམ་ནི། སྡུག་བསྔལ་ལས་འབྱིན་པའི་ལམ་སྟེ། མདོ་ལས་
ཀྱང་། ནད་བརྒྱ་མང་དང་ནད་ཀྱི་སྡུག་བསྔལ་གྱིས། །འགྲོ་བ་གཙེས་ཏེ་མི་ཡི་རི་དྭགས་
བཞིན། །རྒ་དང་ན་བས་བཅོམ་པའི་འཕྲོ་ལྟོས་ལ། །སྡུག་བསྔལ་ལས་ནི་འབྱུང་བ་མྱུར་
ཤོག་ཅིག །ཅེས་གསུངས་སོ། །བྱང་ཆུབ་སེམས་དཔའི་སྡེ་སྣོད་ལས་ཀྱང་། སྲིད་པའི་གཞི་
ལས་སྡུག་བསྔལ་ཀུན། །ཤིན་ཏུ་འབྱུང་བར་མཐོང་བས་ན། །རྩ་བ་མེད་ཅིང་གནས་མེད་
- 484 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་འབུམ།
པའི། །བྱང་ཆུབ་དམ་པ་རྟོགས་པར་འདོད། །ཅེས་སོ། །གསུམ་པ་ནི་སྟོན་པའི་སྒོ་ནས་ཏེ།
དེ་ལྟར་ལམ་གཉིས་ཀྱང་འདོད་རྒྱལ་བ་མ་ཡིན་ཏེ། སྟོན་པ་མཁས་པ་ལེགས་པར་བརྒྱུད་
པ་ལས་བྱུང་ངོ་། །ལམ་སྔ་མ་ཚངས་པ་ལ་སོགས་པ་དྲང་སྲོང་ཆེན་པོ་རྣམས་ཀྱིས་ལེགས་
པར་སྦྱར་ཏེ། ཚངས་པས་ཚེ་ཡི་རིག་བྱེད་དྲན། །དེ་ཡིས་སྐྱེ་རྒུ་རྣམས་ལ་བཤད། །ཅེས་བྱ་
བ་ལ་སོགས་པ་ལྟ་བུ་དང་།
ཡང་ཁ་ཅིག་རིག་བྱེད་ཆེན་པོ་བཞི་ཞེས་བྱ་བ་སྐྱེས་བུས་མ་
བྱས་ཤིང་རྟག་པ། སྐྱེ་འཇིག་མེད་པ་དྲང་སྲོང་རྣམས་ཀྱི་ཐུགས་ལ་བཀྲ་བ་དེ་ལམ་ཡིན་
ལ། དེ་སྟོན་པའི་སྟོན་པ་ནི་སེང་གེ་དང་། འཕྲོག་བྱེད་དང་། དབྱིག་གི་སྙིང་པོ་ཅན་ལ་
སོགས་པར་འདོད་དོ། །དེ་དག་ཀྱང་རང་ཉིད་འདམ་ལ་གནས་པས་གཞན་འདམ་ལས་
འབྱིན་པའི་ནུས་པ་མེད་པས་དམན་པའོ། །ལམ་གཉིས་པ་སྟོན་པ་ནི་འཇིག་རྟེན་ན་དེ་
བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཡིན་ཏེ། ཇི་སྐད་
དུ་མདོ་ལས། ཟུག་རྔུས་ཟུགས་པའི་སེམས་ཅན་གྱི། །སྐྱབས་དང་དཔུང་གཉེན་གྱུར་པ་
ཡི། །ཟུག་རྔུ་འབྱིན་པ་དེ་བཞིན་གཤེགས། །འཇིག་རྟེན་དུ་ནི་འབྱུང་བར་འགྱུར། །ཞེས་
སོ། །དེས་ནི་རང་འདམ་ལས་ཐར་བས་གཞན་འདམ་ལས་འབྱིན་པས་སྟོན་པ་ཞེས་བྱ་
སྟེ། ཆོས་རྣམས་རང་གིས་རྟོགས་ནས་རབ་སྟོན་པ། །དེ་བཞིན་གཤེགས་པ་ལྷ་མའི་སྟོན་
པར་བཤད། །ཅེས་གསུངས་པ་ལྟ་བུའོ། །བཞི་པ་ནི་ཡང་ཆོས་ལ་དབྱེ་བ་གཉིས་ཏེ། ཀུན་
རྫོབ་ཀྱི་རྣམ་པར་བཞག་པ་ཙམ་སྟོན་པའི་ཆོས་དང་། དོན་དམ་པའི་བདེན་པ་དང་ལྡན་
པའི་ཆོས་སོ། །དེ་བས་ན་མདོ་ལས། ཆོས་ཀྱི་འཁོར་ལོ་ཙམ་ནི་མུ་སྟེགས་པ་ལའང་ཡོད་
ཀྱི། ཆོས་དང་ལྡན་པའི་ཆོས་ཀྱི་འཁོར་ལོ་ནི་བདེ་བར་གཤེགས་པའི་གཞུང་ངོ་། །ཞེས་
གསུངས་སོ། །ཡང་ཐོས་པ་ལས་བྱུང་བའི་རྣམ་པ་གཏན་ལ་དབབ་པ་ལ་གསུམ་སྟེ། ཐོས་
པ་ལྷུར་ལེན་པ་དང་། བརྩོན་པ་ལྷུར་ལེན་པ་དང་། བསྒྲུབ་པ་ལྷུར་ལེན་པའི་ཆོས་སོ། །དང་
- 485 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཏ༽
པོ་ནི་བྲམ་ཟེའི་གསང་ཚིག་རྣམས་སོ། །གཉིས་པ་ནི་ཕྱི་རོལ་པའི་རྟོག་གེ་རྣམས་སོ། །གསུམ་
པ་ནི་སངས་རྒྱས་ཀྱི་བཀའོ། །ཡང་གསུམ་སྟེ། དོན་མེད་པ་དང་། དོན་ལོག་པ་དང་།
དོན་དང་ལྡན་པའི་བསྟན་བཅོས་ཏེ་སྔ་མ་བཞིན་ནོ། །ཡང་གསུམ་སྟེ། ངན་གཡོའི་བསྟན་
བཅོས་དང་། སྙིང་རྗེ་མེད་པའི་བསྟན་བཅོས་དང་། སྡུག་བསྔལ་ལས་ངེས་པར་འབྱུང་
བའི་བསྟན་བཅོས་སོ། །དེ་དག་ཀྱང་གོ་རིམ་བཞིན་སྦྱར་རོ། །དེ་ལ་སྔ་མ་གཉིས་ནི་ནག་
པོ་བསྟན་པ་ཡིན་ལ། ཕྱི་མ་ནི་དཀར་པོ་བསྟན་པ་ཡིན་ནོ། །དེ་དག་ཀྱང་ཐོས་པ་ལས་
བྱུང་བའི་རྣམ་པ་གཏན་ལ་དབབ་པ་ལས་གསུངས་པ་ཡིན་ནོ། །རྣམ་པར་རྟོག་པ་དང་
པོའོ།། །།
བདེ་བར་གཤེགས་པའི་ཆོས་ལ་ཇི་ལྟར་འཇུག་ཅིང་རྟོགས་པར་བྱ་ཞེས་རྣམ་པར་རྟོག་
པ་གཉིས་ལ་འཇུག་གོ །ཆོས་ལ་གསུམ་དང་བཤེས་གཉེན་དང་། །ཐོས་པ་དང་ནི་ཕན་
ཡོན་དང་། །ཐེ་ཚོམ་བསལ་བ་རྣམ་པ་ལྔ། །ཆོས་འདི་པ་ཡི་འཇུག་པའི་སྒོ། །དང་པོ་ལ་
གསུམ་སྟེ། དགོས་པ་དང་། དབྱེ་བ་དང་། གོ་རིམ་མོ། །དང་པོ་ནི་སྔར་བརྗོད་པ་བཞིན་
ཏེ། སྡུག་བསྔལ་ཐམས་ཅད་ལས་གྲོལ་བ་མྱ་ངན་ལས་འདས་པའི་གོ་འཕང་གཏན་དུ་
བའི་བདེ་བ། རང་དང་གཞན་གྱི་དོན་རྣམས་ཐོབ་པར་བྱེད་པས་ཏེ། ཤེས་རབ་ཀྱིས་ནི་
ཆོས་ཀྱི་རང་བཞིན་ཡོངས་ཤེས་ནས། ཁམས་གསུམ་མ་ལུས་པ་ལས་ཡང་དག་འདའ་བར་
འགྱུར། །མི་ཡི་ཁྱུ་མཆོག་འཁོར་ལོ་རིན་ཆེན་བསྐོར་བྱས་ནས། །སྡུག་བསྔལ་ཟད་པར་བྱ་
ཕྱིར་འགྲོ་ལ་ཆོས་ཀྱང་སྟོན། །ཞེས་བྱ་བ་ལ་སོགས་པ་གསུངས་པ་ལྟ་བུའོ། །དབྱེ་བ་ནི་
གཉི